CELEX: 52018PC0714
Language: et
Date: 2018-10-26
Title: Ettepanek: NÕUKOGU RAKENDUSOTSUS mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285

EUROOPA KOMISJON
            Brüssel,26.10.2018
            COM(2018) 714 final
            2018/0367(NLE)
            Ettepanek:
            NÕUKOGU RAKENDUSOTSUS
            mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
            
            
               Komisjonis 19. novembril 2018 registreeritud kirjas taotlesid Madalmaad luba kehtestada meede, millega tehakse erand käibemaksudirektiivi artiklist 285, et kohaldada käibemaksuvabastust selliste maksukohustuslaste suhtes, kelle aastakäive ei ületa 25 000 eurot.
            
            
               Vastavalt käibemaksudirektiivi artikli 395 lõikele 2 teavitas komisjon 9. veebruari 2018. aasta kirjaga Madalmaade taotlusest teisi liikmesriike, välja arvatud Hispaaniat ja Küprost, keda teavitati 10. augusti 2018. aasta kirjaga. Komisjon teatas 13. augusti 2018. aasta kirjaga Madalmaadele, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas käibemaksuvabastust selliste maksukohustuslaste suhtes, kelle aastakäive ei ületa teatavat piirmäära. Kõnealune maksuvabastus tähendab seda, et maksukohustuslane ei pea oma tarnetelt käibemaksu sisse nõudma ning järelikult ei saa ta käibemaksu tootmissisenditelt maha arvata.
            
            
               Käibemaksudirektiivi artikli 285 kohaselt võivad liikmesriigid, kes ei ole kasutanud nõukogu teise direktiivi 67/228/EMÜ
                  2
                artikli 14 kohast võimalust, kohaldada maksuvabastust maksukohustuslaste suhtes, kelle aastakäive ei ületa 5 000 eurot. Madalmaad, kes on üks neist liikmesriikidest, taotlesid maksuvabastuse piirmäära suurendamist 5 000 eurolt 25 000 eurole alates 1. jaanuarist 2020.
            
            
               Vastavalt Madalmaade esitatud teabele pakub nende praegune süsteem astmelisi maksusoodustusi maksukohustuslastele, kes igal aastal, pärast seda, kui sisendkäibemaks on maha arvatud, tasuvad käibemaksu kuni 1 883 eurot. Astmeliste maksusoodustuste andmise protsess on keeruline ja sisaldab ohtralt vigu. Väikeettevõtjate arvu kiire suurenemise tõttu Madalmaades on tema maksuhaldurite tegevuskulud suurenenud ja ettevõtjate halduskoormus kasvanud, kuid sellega seotud finantshuvi on jätkuvalt madal. Seepärast soovivad Madalmaad oma süsteemi ajakohastada, kehtestades käibega seotud valikulise käibemaksuvabastuse, mille piirmäär on 25 000 eurot. Kõnealune meede vähendaks väikeettevõtjate käibemaksukohustusi ja lihtsustaks maksuhaldurite jaoks käibemaksu kogumist.  
            
            
               Samuti rõhutavad Madalmaad, et meede on kooskõlas väikeettevõtjate suhtes kohaldatavat erikorda käsitleva direktiivi ettepanekuga,
                  3
                mille Euroopa Komisjon avaldas 18. jaanuaril 2018. 
            
            
               Seepärast on tehtud ettepanek võimaldada Madalmaadel tõsta väikeste ja keskmise suurusega ettevõtjate maksuvabastuse piirmäära 5 000 eurolt 25 000 eurole kuni 31. detsembrini 2022 või kuupäevani, millest alates liikmesriigid peavad kohaldama kõiki siseriiklikke sätteid, mille nad on kohustatud vastu võtma juhul, kui võetakse vastu direktiiv, millega muudetakse direktiivi 2006/112/EÜ artikleid 281–294 väikeettevõtjate suhtes kohaldatava erikorra kohta.
            
            
               •Kooskõla poliitikavaldkonnas praegu kehtivate õigusnormidega
            
            
               Sarnaseid erandeid on eelnevalt tehtud ka teistele liikmesriikidele. Luksemburgil
                  4
                lubati kohaldada käibemaksuvabastust 30 000 euro ulatuses, Poolal
                  5
                ja Eestil
                  6
                40 000 euro ulatuses, Itaalial
                  7
                65 000 euro ulatuses, Horvaatial
                  8
                45 000 euro, Lätil
                  9
                40 000 euro ja Rumeenial
                  10
                88 500 euro ulatuses. 
            
            
               Käibemaksudirektiivi kohaldamisega seotud erandite kehtivus peaks alati olema ajaliselt piiratud, et oleks võimalik hinnata nende erandite mõju. Lisaks vaadatakse praegu läbi käibemaksudirektiivi artiklite 281–294 sätteid väikeettevõtjate suhtes kohaldatava erikorra kohta. Vastavalt käibemaksu tegevuskavale
                  11
                ja komisjoni 2017. aasta tööprogrammile
                  12
                esitas komisjon hiljuti ettepaneku VKE-de kava kohta.
            
            
               •Kooskõla muude liidu tegevuspõhimõtetega
            
            
               Meede on kooskõlas väikeettevõtjaid käsitlevate liidu eesmärkidega, mis on esitatud komisjoni teatises „Kõigepealt mõtle väikestele“ – Euroopa väikeettevõtlusalgatus „Small Business Act“,
                  13
                milles kutsutakse liikmesriike üles võtma õigusaktide väljatöötamisel arvesse VKEde eripära ja selleks lihtsustama olemasolevat regulatiivset keskkonda.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395. 
            
         
         
            
               •Subsidiaarsus (liidu ainupädevusse mittekuuluva valdkonna puhul) 
            
            
               
                  Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet.
               
            
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi. 
               
            
            
               Erandi piiratud ulatust arvestades on erimeede kooskõlas taotletava eesmärgiga, st maksustamiskorra lihtsustamine väikeettevõtjate ja maksuhalduri jaoks.
            
            
               •Vahendi valik
            
            
               Kavandatav vahend: nõukogu rakendusotsus.
            
            
               Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Käesolev ettepanek põhineb Madalmaade esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               •Mõjuhinnang
            
            
               
                  Nõukogu rakendusotsuse ettepaneku kohaselt lubatakse Madalmaadel alates 1. jaanuarist 2020 kohaldada käibemaksuvabastust selliste maksukohustuslaste suhtes, kelle aastakäive ei ületa 25 000 eurot. Maksukohustuslased, kelle aastakäive ei ületa kõnealust piirmäära, on vabastatud mitmest üldisest käibemaksukohustusest ning meetme tulemusena väheneb ka nende halduskoormus. Samuti muutub maksu kogumine Madalmaade maksuhalduri jaoks lihtsamaks.
               
            
            
               Madalmaade sõnul ei avalda 25 000 eurose piirmäära kehtestamine olulist mõju maksu kogutulule lõpptarbimise etapis. Erandi piirmäära hakkab tõenäoliselt kasutama umbes 9 % maksumaksjatest ning selle mõju riigieelarvele on ligikaudu 0,09 %.  
            
            
               4.MÕJU EELARVELE
            
            
               Ettepanekul puudub mõju ELi eelarvele, sest Madalmaad arvutavad välja nõukogu määruse (EMÜ, EURATOM) nr 1553/89 artikli 6 kohase hüvitise.
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
         
         
            
               Ettepanek on ajaliselt piiratud.
            
            
               2018/0367 (NLE)
            
            
               Ettepanek:
            
            
               NÕUKOGU RAKENDUSOTSUS
            
            
               mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  14
                eriti selle artikli 395 lõike 1 esimest lõiku,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu direktiivi 67/228/EMÜ
                  15
                artikli 14 kohast võimalust, kohaldada käibemaksuvabastust maksukohustuslaste suhtes, kelle aastakäive ei ületa 5 000 eurot. 
            
            
               (2)Komisjonis 19. juulil 2018 registreeritud kirjas taotlesid Madalmaad luba kehtestada erimeede, millega tehakse erand direktiivi 2006/112/EÜ artiklist 285 lõikest, et kohaldada käibemaksuvabastuse piirmäära 25 000 eurot. Nimetatud erimeetme kohaldamisel oleksid maksukohustuslased, kelle aastakäive ei ületa 25 000 eurot, vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
            
            
               (3)Väikeettevõtjate erikorra kohane kõrgem piirmäär on direktiivi 2006/112/EÜ artiklites 281–294 sätestatud lihtsustamismeede, kuna sellega võib oluliselt vähendada väikeettevõtjate käibemaksukohustusi. Kõnealune erikord on maksukohustuslaste jaoks vabatahtlik.
            
            
               (4)Vastavalt direktiivi 2006/112/EÜ artikli 395 lõike 2 teisele lõigule teavitas komisjon 9. veebruari 2018. aasta kirjaga Madalmaade taotlusest teisi liikmesriike, välja arvatud Hispaaniat ja Küprost, keda teavitati 10. augusti 2018. aasta kirjaga. Komisjon teatas 13. augusti 2018. aasta kirjaga Madalmaadele, et tal on taotluse hindamiseks kogu vajalik teave.
            
            
               (5)Taotletud erand on kooskõlas poliitikaeesmärkidega, mis on püstitatud komisjoni teatises „Kõigepealt mõtle väikestele“ – Euroopa väikeettevõtlusalgatus „Small Business Act“
                  16
               .
            
            
               (6)Võttes arvesse Madalmaade eeldust, et piirmäära tõstmise tulemusena vähenevad väikeettevõtjate käibemaksukohustused ning seega ka nende halduskoormus ja nõuete täitmisega seotud kulud, tuleks Madalmaadel lubada meedet kohaldada piiratud ajavahemiku jooksul, kuni 31. detsembrini 2022. Kuna väikeettevõtjate suhtes kohaldatav erikord on vabatahtlik, peaks maksukohustuslastel olema endiselt võimalik valida tavapärane käibemaksukord. 
            
            
               (7)Kuna praegu vaadatakse läbi direktiivi 2006/112/EÜ artiklite 281–294 sätteid väikeettevõtjate suhtes kohaldatava erikorra kohta, on võimalik, et sellise direktiivi jõustumisel, millega muudetakse direktiivi 2006/112/EÜ kõnealuseid artikleid, määratakse kindlaks kuupäev, millest alates liikmesriigid peavad kohaldama siseriiklikke sätteid enne erandi kehtivusaja lõppu 31. detsembril 2022. Sel juhul tuleks käesoleva otsuse kohaldamine lõpetada.
            
            
               (8)Madalmaade esitatud teabe kohaselt avaldab suurendatud piirmäära kehtestamine üksnes ebaolulist mõju Madalmaade lõpptarbimise etapis kogutava maksutulu kogusummale.
            
            
               (9)Erandi kohaldamine ei mõjuta käibemaksust saadavaid ELi omavahendeid, sest Madalmaad arvutavad välja nõukogu määruse (EMÜ, Euratom) nr 1553/89
                  17
                artikli 6 kohase hüvitise,
            
            
               ON VASTU VÕTNUD KÄESOLEVA OTSUSE: 
            
         
         
            
               Artikkel 1
            
            
               Erandina direktiivi 2006/112/EÜ artiklist 285 lubatakse Madalmaadel anda käibemaksuvabastus maksukohustuslastele, kelle aastakäive ei ületa 25 000 eurot. 
            
            
               Artikkel 2
            
            
               Käesolevat otsust kohaldatakse alates 1. jaanuarist 2020 kuni saabub esimene järgmisest kahest kuupäevast:
            
            
               a)
                     31. detsember 2022;
            
            
               b)
                     kuupäev, millest alates liikmesriigid peavad kohaldama kõiki siseriiklikke sätteid, mille nad on kohustatud vastu võtma juhul, kui võetakse vastu direktiiv, millega muudetakse direktiivi 2006/112/EÜ artikleid 281–294 väikeettevõtjate suhtes kohaldatava erikorra kohta.
            
            
               Artikkel 3 
            
            
               Käesolev otsus on adresseeritud Madalmaadele. 
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 11. aprilli 1967. aasta teine direktiiv 67/228/EMÜ käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord (EÜT 71, 14.4.1967, lk 1303/67).
               
               
                  
                     (3)
                  
                        Ettepanek: Nõukogu direktiiv, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas, 18.1.2018 COM(2018) 21 (final).
               
               
                  
                     (4)
                  
                        Nõukogu 21. veebruari 2017. aasta rakendusotsus (EL) 2017/319, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 47, 24.2.2017, lk 7). 
               
               
                  
                     (5)
                  
                        Nõukogu 21. novembri 2016. aasta rakendusotsus (EL) 2016/2090, millega muudetakse otsust 2009/790/EÜ, millega lubatakse Poola Vabariigil kohaldada direktiivi 2006/112/EÜ (mis käsitleb ühist käibemaksusüsteemi) artiklist 287 kõrvale kalduvat meedet (ELT L 324, 30.11.2016, lk 7).
               
               
                  
                     (6)
                  
                        Nõukogu 21. märtsi 2017. aasta rakendusotsus (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 80, 25.3.2017, lk 33).
               
               
                  
                     (7)
                  
                        Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11).
               
               
                  
                     (8)
                  
                        Nõukogu 25. septembri 2017. aasta rakendusotsus (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 250, 28.9.2017, lk 71).
               
               
                  
                     (9)
                  
                        Nõukogu 18. detsembri 2017. aasta rakendusotsus (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 342, 21.12.2017, lk 8).
               
               
                  
                     (10)
                  
                        Nõukogu 10. oktoobri 2017. aasta rakendusotsus (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 265, 14.10.2017, lk 19).
               
               
                  
                     (11)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta: „Ühtse ELi käibemaksuala suunas – On aeg otsustada“, Brüssel, 7.4.2016, COM(2016)148 (final).
               
               
                  
                     (12)
                  
                        Komisjoni 2017. aasta tööprogramm „Luues Euroopat, mis hoiab, kaitseb ja avardab võimalusi“, Strasbourg, 25.10.2016, COM(2016)710 (final).
               
               
                  
                     (13)
                  
                        Komisjoni teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „Kõigepealt mõtle väikestele“ – Euroopa väikeettevõtlusalgatus „Small Business Act“, Brüssel, 25.6.2008, KOM(2008) 394 (lõplik).
               
               
                  
                     (14)
                  
                        ELT L 347, 11.12.2006, lk 1.
               
               
                  
                     (15)
                  
                        Nõukogu 11. aprilli 1967. aasta teine direktiiv 67/228/EMÜ käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord (EÜT 71, 14.4.1967, lk 1303/67).
               
               
                  
                     (16)
                  
                        Komisjoni 25. juuni 2008. aasta teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „Kõigepealt mõtle väikestele“ – Euroopa väikeettevõtlusalgatus „Small Business Act“, KOM(2008) 394 (lõplik). 
               
               
                  
                     (17)
                  
                        Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).